ค่าธรรมเนียมซื้อขายหุ้น สิ่งที่นักลงทุน ไม่ควรมองข้าม
เราเคยสงสัยไหมว่า ที่เราส่งคำสั่งซื้อขายหุ้นนั้น มีค่าธรรมเนียมอะไร ? แล้วเราต้องจ่ายให้ใครบ้าง ? วันนี้ลงทุนแมนจะมาสรุปให้ฟัง
13 ธ.ค. 2565

ค่าธรรมเนียมซื้อขายหุ้น สิ่งที่นักลงทุน ไม่ควรมองข้าม /โดย ลงทุนแมน
หนึ่งในประเด็นที่ถูกถกเถียงกันมาก เมื่อเร็ว ๆ นี้ ในวงการตลาดหุ้นไทย
คงหนีไม่พ้นเรื่องภาษีขายหุ้น ที่ทางรัฐบาลจะเริ่มเก็บในอัตรา 0.055% ของมูลค่าการขาย 
โดยคาดว่าจะเริ่มในช่วงไตรมาส 2 ของปี 2566 และปรับขึ้นเป็น 0.11% ในปี 2567
แต่ก่อนที่จะไปถึงวันนั้น เราเคยสงสัยไหมว่า ที่เราส่งคำสั่งซื้อขายหุ้นนั้น มีค่าธรรมเนียมอะไร ? แล้วเราต้องจ่ายให้ใครบ้าง ? วันนี้ลงทุนแมนจะมาสรุปให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ปัจจุบัน เวลาที่เราซื้อขายหุ้น จะสามารถส่งคำสั่งได้ผ่าน 2 ช่องทาง คือ
- ซื้อขายเองผ่านอินเทอร์เน็ต
- ซื้อขายผ่านเจ้าหน้าที่การตลาดหรือผู้แนะนำการลงทุน
ซึ่งค่าธรรมเนียมที่เราต้องจ่ายนั้น จะประกอบไปด้วย
 
1. ค่าธรรมเนียมโบรกเกอร์
โดยการส่งคำสั่งซื้อขายเองผ่านอินเทอร์เน็ต จะมีค่าธรรมเนียมถูกกว่า การซื้อขายผ่านเจ้าหน้าที่การตลาดหรือผู้แนะนำการลงทุน
ซึ่งตรงนี้ จะเป็นการเรียกเก็บจากบริษัทหลักทรัพย์ที่เราใช้บริการ
นอกจากนี้ ยังมีเรื่องมูลค่าการซื้อขายต่อวัน เข้ามาเกี่ยวข้องด้วย
ซึ่งปกติแล้ว มูลค่าการซื้อขายต่อวันที่สูง ก็จะเสียค่าธรรมเนียมที่ต่ำกว่า เป็นไปตามลักษณะของขั้นบันได
โดยค่าธรรมเนียมการส่งคำสั่งซื้อขายเองผ่านอินเทอร์เน็ต จะอยู่ในช่วงประมาณ 0.12-0.20% 
และค่าธรรมเนียมยังมีความแตกต่างกันออกไปตามลักษณะของบัญชีหุ้นอีกด้วย
ขณะที่ค่าธรรมเนียมการส่งคำสั่งซื้อขายผ่านเจ้าหน้าที่การตลาดหรือผู้แนะนำการลงทุน จะอยู่ในช่วงประมาณ 0.15-0.25%
2. ค่าธรรมเนียม ในการดูแลของทางตลาดหลักทรัพย์
โดยค่าธรรมเนียมจะเป็นส่วนที่เราจ่ายให้กับตลาดหลักทรัพย์ ซึ่งประกอบไปด้วย 3 ส่วน คือ
- ค่าธรรมเนียมตลาดหลักทรัพย์ (SET Trading Fee)  0.005% ของมูลค่าการซื้อขายต่อวัน
- ค่าธรรมเนียมการชำระราคา และส่งมอบหลักทรัพย์ (TSD Clearing Fee) 0.001% ของมูลค่าการซื้อขายต่อวัน
- ค่าธรรมเนียมการกำกับดูแล 0.001% ของมูลค่าการซื้อขายต่อวัน
 
โดยค่าธรรมเนียมทั้งหมดรวมกันอยู่ที่ 0.007% ของมูลค่าการซื้อขายต่อวัน
 
3. ภาษีมูลค่าเพิ่ม (VAT)
เป็นภาษีที่เก็บจากค่าธรรมเนียมในการซื้อขายหุ้น ที่จะนำส่งเข้ารัฐ โดยในปัจจุบัน มีการเรียกเก็บที่ 7% ของมูลค่าค่าธรรมเนียมทั้งธุรกรรมซื้อและขายหุ้น
ซึ่งภาษีตรงนี้ จะคิดจากค่าธรรมเนียมซื้อขายหุ้นที่เราจ่ายให้กับโบรกเกอร์
4. ค่าธรรมเนียมขั้นต่ำ
บางโบรกเกอร์จะมีการคิดค่าธรรมเนียมขั้นต่ำ ปกติจะอยู่ที่ 50 บาทต่อวัน 
ซึ่งหากในวันนั้นเราซื้อขายหุ้น เสียค่าธรรมเนียมไม่เกิน 50 บาท ทางโบรกเกอร์จะคิดค่าธรรมเนียมในส่วนนี้ที่ 50 บาททันที
เพื่อให้เห็นภาพรวมมากยิ่งขึ้น สมมติว่า เราซื้อหุ้น PTT จำนวน 10,000 หุ้น ที่ราคาหุ้นละ 35 บาท ด้วยการซื้อขายหุ้นด้วยตัวเองผ่านอินเทอร์เน็ต โดยที่ค่าธรรมเนียมโบรกเกอร์อยู่ที่ 0.20% และค่าธรรมเนียมในการดูแลของตลาดหลักทรัพย์อยู่ที่ 0.007%
ซึ่งการคำนวณค่าธรรมเนียมซื้อขายหุ้น จะมาจาก จำนวนหุ้น x ราคาหุ้น x ค่าธรรมเนียมโบรกเกอร์รวมกับค่าธรรมเนียมในการดูแลของตลาดหลักทรัพย์ x (1+VAT 7%)
ดังนั้น ค่าธรรมเนียมที่เราต้องเสียคือ 10,000 x 35 บาท x (0.20%+0.007%) x 1.07 จะเท่ากับ 775.21 บาท
ซึ่งทั้งหมดแล้ว การซื้อหุ้น PTT จำนวน 10,000 หุ้น ที่ราคา 35 บาท เราต้องจ่ายเงินทั้งสิ้น 350,775.21 บาท
ในทางกลับกัน หากเราส่งคำสั่งขายด้วยจำนวนเงินและราคาเดิม ค่าธรรมเนียมดังกล่าว ก็ต้องไปหักออกจากต้นทุนที่เราขาย ดังนั้น เราต้องจ่ายเงินทั้งสิ้น 349,224.49 บาท
อย่างไรก็ตาม ค่าธรรมเนียมบางส่วนก็อาจมีการต่อรองได้ โดยเฉพาะนักลงทุนที่ซื้อขายหุ้นในปริมาณมาก ก็อาจจะขอลดค่าธรรมเนียมจากโบรกเกอร์ ซึ่งก็จะช่วยประหยัดต้นทุนตรงนี้ไปได้
อ่านมาถึงตรงนี้ ก็ต้องบอกว่า ค่าธรรมเนียมในการซื้อขายหุ้น ถือเป็นอีกหนึ่งต้นทุนที่เราไม่ควรมองข้าม โดยเฉพาะคนที่ทำการซื้อขายหุ้นบ่อย ๆ
เพราะสุดท้ายแล้ว ค่าธรรมเนียมซื้อขายหุ้น ก็อาจจะกลายเป็น สิ่งที่คอยกัดกินผลตอบแทนของเรา ที่เรามองข้ามไป..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
 
References
- 
- 
-